钦定古今图书集成/理学汇编/经籍典/第077卷 > 易璇玑中 > 《论刑篇》第五
## 钦定古今图书集成/理学汇编/经籍典/第077卷 > 易璇玑中 > 《论刑篇》第五

柔丽乎中，以刚为体，内弱外明而有理者，《离》也。于象
为火，烈焉可畏。“用以刑人，往无不利。”宜其圣人取刑
狱之象，而必以离为之主也。“离”之所主，虽在于明，而
所以致其明，又系乎所遇而已。是故“有明以动”，有“动
而明”，有先明而后止，有先止而后明。明以动者势必
决，动而明者理必察。先明而后止者，于法无施；先止
“而后明”者，于刑无遗。如“雷火《丰》，而君子以折狱致刑”
者，明以动也。“火雷噬嗑，而君子以明罚敕法”者，动而
明也。“山下有火，贲而以明，庶政无敢折狱”者，先明而
后止也。“山下有火，《旅》而以明，慎用刑而不留狱”者，先
止而后明也。谓之折狱致刑，则决可知矣；谓之明罚
敕法，则察可知矣。谓无敢折狱，则于法无施也；谓审不留狱则于刑无遗也。以至《睽》之六三，言“其人天且
劓”者，居离体之上而用以刑人者也。此又见于互体
者然也。是五卦者，虽正体，互体成象不同，其所以象
刑，则主于离而已。盖刑狱之道，人命系焉。杀害非辜
则有亢旱之灾；淹禁逾时则致淫雨之变。必欲上当
天心，下得民情，有淑问之仁，而不失片言之智，则在
察与决而已。然非内柔不足以有察，非外刚不足以
有夬。《干》之刚足以决矣，而无柔以济之，则失之猛而
伤恩；《坤》之柔足以察矣，而无刚以辅之，则失之懦而
无断。《震》失于起也，《艮》失于止也，《坎》太险而《兑》太易也。
风之去来，不可以为实体也，施之于人皆不足以察
其情而得其实欤求其非险非易，能起能止，宽猛得
中、刚柔合体，复有善于离者乎？后人刑之，必欲措天
下于无冤，如《书》所谓“乃大明服”，则舍夫离将焉取哉。